I dag er det økodag – en begivenhed, der over hele landet plejer at tiltrække tusindvis af publikummer, som kommer for at se, når økokøerne bliver sluppet fri på markerne. Men i år foregik det uden publikum på grund af coronasituationen. Og det officielle program blev lavet i samarbejde med to Ramasjang-værter, og så blev der streamet fra nogle gårde. Ingen nordjyske landmænd var med i den officielle økodag, men landmand Finn Tang fra Aars lavede sin egen event, hvor hans 120 sortbrogede køer på Gislumhøjvej i det flotte aprilvejr blev lukket ud af stalden, hvor de har været siden 1. november. - Det er selvfølgelig bare ærgerligt, at vi ikke kunne have de par tusinde glade mennesker samlet her, som vi plejer, siger Finn Tang. Køerne var bare klar Han fortæller, at køerne allerede fra morgenstunden var på dupperne, for de kunne mærke, at det var lige op over, at de skulle ud på marken. - De er bare klar, når vi begynder at rode med hegnene og køre på ATV’en, siger Finn Tang. Og skulle køerne være skuffede over, at der ingen publikum var til stede, kan de glæde sig over, at det til gengæld blev streamet på Facebook, da de løb ud på marken. For Finn Tang havde arrangeret, at seancen blev foreviget på nettet. - Vi har også allerede hørt fra nogen, der så det på Facebook. Men nogle af dem savnede nu at være her – især børnene, som plejer at hoppe i den halmborg, vi normalt stiller op, siger Finn Tang. Han har for øvrigt en ide til, hvad der skal ske , når vi danskere kommer på den anden side af coronakrisen. - Jamen, så kører vi da nogle køer ind til byerne, så kan køerne se, hvordan det ser ud, når vi andre bliver sluppet fri efter nedlukningen, lyder det med et grin fra Finn Tang. Se køerne blive sluppet løs:

Referat:
Der plejer at være et par tusinde tilskuere, når økolandmand Finn Tang fra Aars lukker sine køer på græs. Men i år hoppede og dansede køerne uden publikum – til gengæld blev seancen streamet på Facebook.